Butikkerne får løbende forsyninger, men dagligvarehandlen opfordrer kunderne til at handle, som de plejer, og ikke hamstre.

Efter statsminister Mette Frederiksens pressemøde onsdag aften om myndighedernes yderligere tiltag for at dæmme op for spredningen af coronavirus strømmede folk ud i butikkerne for at hamstre varer. Blandt andet var TV2 Nord i aftes i Bilka, hvor der var var godt gang i handlen. Men nu maner den danske dagligvarehandel til besindighed. Der er varer nok, hvis ellers vi forbrugere handler som vi plejer. Dansk dagligvarehandel skriver i en pressemeddelelse følgende: ”Indtil nu har danskerne generelt taget det mere roligt, end man har set i visse andre lande, hvor forbrugerne har øget deres indkøb af daglige fornødenheder markant. I Danmark er der foreløbig kun begrænsede udsving, der kan betyde, at enkelte basisvarer er udsolgt i perioder. Men butikkerne vil løbende få friske forsyninger på alle varegrupper - der kan dog være særlige udfordringer med håndsprit. Derfor opfordrer Salling Group, Coop, Dagrofa og Rema 1000 kunderne til at købe ind som de plejer. Så vil der være nok til alle.”